Shaun Abrahams heroorweeg Duduzane Zuma-Vervolging ná Gerrie Nel privaat wou vervolg - Joy! Digital
Shaun Abrahams heroorweeg Duduzane Zuma-Vervolging ná Gerrie Nel privaat wou vervolg
-deur Marelie Greeff | Vonkpos
AfriForum se regspan is amptelik in kennis gestel dat die nasionale direkteur van openbare vervolgings, Shaun Abrahams, besluit het om die Nasionale Vervolgingsgesag (NVG) se aanvanklike besluit te heroorweeg om Duduzane Zuma, seun van voormalige president Jacob Zuma, nie op ’n strafregtelike klag van strafbare manslag te vervolg nie.
Die saak hou verband met ’n motorongeluk wat op 1 Februarie 2014 op die M1-snelweg in Gauteng deur Zuma jr. veroorsaak is. ’n Jong, vroulike passasier in ’n ander voertuig, Mekelina Dube, is op slag dood.
Abrahams se besluit om die saak te hersien volg ná adv. Gerrie Nel, hoof van AfriForum se privaat vervolgingseenheid, einde verlede jaar ’n skrywe namens die Dube-familie aan die NVG gerig om ’n nolle prosequi-sertifikaat aan te vra, wat dit vir AfriForum moontlik sou maak om Zuma jr. privaat te vervolg.
Volgens Kallie Kriel, uitvoerende hoof van AfriForum, is Abrahams se besluit nie net ’n oorwinning vir die Dube-familie, Gerrie Nel en AfriForum nie, maar vir almal in die land wat keelvol is dat oudpresident Zuma, sy vriende en familie die afgelope paar jaar vervolging kon ontduik weens die beskerming wat die leierskap van die NVG hulle gebied het. “AfriForum het Abrahams nou in ’n hoek gedryf, want sou hy weer ’n besluit neem om Zuma j. nie te vervolg nie, weet hy dat Gerrie Nel gereed staan om dié vervolging privaat voort te sit. Sou hy sy werk reg doen en besluit dat die NVG Zuma jr. gaan vervolg, is dit óók ’n oorwinning vir die Dube-familie, AfriForum en gelykheid voor die reg,” voeg Kriel by.
Lees die volledige berig verder by afriforum.co.za